[{"text_idx": "#000000", "text": "Kuidas ahjus saiu, kooke, pirukaid ja ku\u0308psiseid ku\u0308psetada?"}, {"text_idx": "#000001", "text": "Elektriahjus ku\u0308psetamine on ko\u0303ige parem viis saiakeste ku\u0308psetamiseks. Oluline on, et ahi oleks kuumuse poolest reguleeritav (no\u0303rk, keskmine, tugev kuumus) ja et saaks valida, kas kuumus tuleb u\u0308levalt, alt vo\u0303i mo\u0303lemalt poolt."}, {"text_idx": "#000002", "text": "Enne ku\u0308psetamist on lihtne elektripraeahi eelsoojenema panna. Eelkuumutamata elektriahju vo\u0303ib aja kokkuhoiu mo\u0303ttes ku\u0308psema panna vormisaiu, paksemaid plaadisaiu jne. Need veel kerkivad ahju soojenemise ajal. Kunagi ei tohiks aga eelkuumutamata ahju panna mitte vormitud saiu, pirukaid, kukleid ja teisi ku\u0308psetisi, mis leiges ahjus kerkimisel laiali valguvad ja kuivavad."}, {"text_idx": "#000004", "text": "Saiad, kringlid ja plaadikoogid paigutatakse ku\u0308psema ahju keskmisele vo\u0303i alumisele siinile. Nende ku\u0308psetamisel on tarvilik, et alt ja u\u0308levalt kuumus oleksid enam-va\u0308hem vo\u0303rdsed ja saiadele-kookidele tekiks nii alla kui ka peale o\u0303rn kollaks pruun kooruke 10-15 minuti jooksul."}, {"text_idx": "#000005", "text": "Vormikoogid asetatakse ku\u0308psema ahju po\u0303hjale asetatud restile. Oluline on, et nad jo\u0303uaksid kerkida enne koorukese tekkimist koogi pinnale."}, {"text_idx": "#000006", "text": "Kui ahi on pealt liiga kuum, vo\u0303ib ku\u0308psetise katta ma\u0308rja vo\u0303i vo\u0303ise paberiga, u\u0308mmarguses vormis koogi keeduno\u0303u kaanega. Niisama ha\u0308sti saab ko\u0303rbemist va\u0308ltida tu\u0308hja ku\u0308psetusplaadi paigutamisega ahju u\u0308lemisele siinile vo\u0303i ahju po\u0303hjale."}, {"text_idx": "#000007", "text": "Plaat va\u0308ikeste kookide ja ku\u0308psetistega pannakse praeahju u\u0308lemisele vo\u0303i keskmisele siinile."}, {"text_idx": "#000008", "text": "Ku\u0308psetamisel arvestatakse ka seda, et ainult ku\u0308psetamise alguses kuni koorukese tekkimiseni, on tarvis tugevat kuumust, hiljem va\u0308hendatakse kuumust ja enne lo\u0303plikku valmimist lu\u0308litatakse kuumus va\u0308lja."}, {"text_idx": "#000009", "text": "Saiade ja vormikookide ku\u0308psust proovitakse sileda puutiku vo\u0303i hambaorgiga. Tikk torgatakse saia vo\u0303i koogi paksemasse kohta ja kui ta ja\u0308a\u0308b puhtaks, siis on sai vo\u0303i kook ku\u0308ps."}, {"text_idx": "#000010", "text": "Va\u0308ikesed saiad, koogid ja ku\u0308psised on valmis, kui nad on parajalt pruunid."}, {"text_idx": "#000011", "text": "Saiade vormimine ja ku\u0308psetamine la\u0308hemalt.\nKerkinud taigen to\u0303stetakse soojas ruumis seisnud taignalauale, muljutakse ka\u0308ega ja vormitakse soovitud kujuga pa\u0308tsid, kuklid vo\u0303i va\u0308ikesed saiad. Need asetatakse vo\u0303itud plaadile ja lastakse 15-30 minutit kerkida. Enne ahju panemist ma\u0308a\u0308ritakse saiad lahtiklopitud munaga vo\u0303i munakollasega. Muna asemel vo\u0303ib ma\u0308a\u0308rimiseks kasutada ka magusat kohvi, piima vo\u0303i suhkruvett."}, {"text_idx": "#000012", "text": "Sepikut ja saia ku\u0308psetatakse keskmise kuumusega ahjus. O\u0303igest ku\u0308psetusrez\u030ciimist oleneb nii saiade va\u0308limus kui ka maitseomadused. Ta\u0308htis on, et sepikud-saiad 10-15 minuti jooksul pealt ilusasti pruunistuksid. Seeja\u0308rel va\u0308hendatakse kuumust. Olenevalt paksusest ku\u0308psevad saiad 20-40 minutit."}, {"text_idx": "#000013", "text": "Kuklite, va\u0308ikeste saiade ja pirukate ku\u0308psetamiseks arvestatakse keskmiselt 10-12 minutit. Ku\u0308psetamise alguses, nii kaua kui ku\u0308psetised pruunistuvad, pole soovitatav ahju ust avada."}, {"text_idx": "#000014", "text": "La\u0308ikiva saiakoorukese saamiseks vo\u0303ib pruunistunud saiapinda ku\u0308psetamise ajal veega piserdada. Vesi lahustab koorukeses oleva suhkru ja aurustub. Seeto\u0303ttu ja\u0308a\u0308b kooruke o\u0303huke ja la\u0308ikiv."}, {"text_idx": "#000015", "text": "Valmis ku\u0308psetised pannakse va\u0308rvimata puust lauale (taignalauale) vo\u0303i restile ja kaetakse puhta ra\u0308tikuga. Tuhksuhkur puistatakse jahtunud saiadele."}, {"text_idx": "#000016", "text": "Saiade kaal va\u0308heneb ku\u0308psetamisel 10%, kuklite ja va\u0308ikeste saiade kaal 12-15%. Pa\u0308rmitaignast ku\u0308psetisi su\u0308u\u0308akse vo\u0303imalikult va\u0308rskelt."}, {"text_idx": "#000017", "text": "Veel po\u0303nevaid retsepte, o\u0303petusi ja artikleid:"}]